               ЕВРОПЕЙСКА КОМИСИЯ
            Брюксел, 2.2.2022
            COM(2022) 33 final
            2022/0022(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменението на приложение IV (Енергетика) към Споразумението за ЕИП(Директива относно енергийните характеристики на сградите)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която да бъде заета от името на Съюза в рамките на Съвместния комитет на ЕИП във връзка с предвиденото приемане на решението на Съвместния комитет за изменение на приложение IV (Енергетика) към Споразумението за ЕИП

               2.Контекст на предложението

               2.1.Споразумението за ЕИП

               Споразумението за Европейското икономическо пространство („Споразумението за ЕИП“) гарантира равни права и задължения в рамките на вътрешния пазар за гражданите и икономическите оператори в ЕИП. В него се предвижда включването на законодателството на ЕС, обхващащо четирите свободи, в тридесетте държави от ЕИП, включващо държавите — членки на ЕС, Норвегия, Исландия и Лихтенщайн. Освен това Споразумението за ЕИП обхваща сътрудничеството в други важни области като научноизследователската и развойната дейност, образованието, социалната политика, околната среда, защитата на потребителите, туризма и културата, наричани заедно „съпътстващи и хоризонтални“ политики. Споразумението влезе в сила на 1 януари 1994 г. Европейският съюз заедно с неговите държави членки е страна по Споразумението.

               2.2.Съвместен комитет на ЕИП

               Съвместният комитет на ЕИП отговаря за управлението на Споразумението за ЕИП. Той е форум за обмен на мнения, свързани с функционирането на Споразумението за ЕИП. Решенията му се вземат с консенсус. Отговорност за координиране от страна на ЕС на въпросите, свързани с ЕИП, носи генералният секретар на Европейската комисия.

               2.3.Предвиденият акт на Съвместния комитет на ЕИП

               Очаква се Съвместният комитет на ЕИП да приеме решението на Съвместния комитет на ЕИП („предвидения акт“) във връзка с изменението на приложение IV (Енергетика) към Споразумението за ЕИП.

               Целта на предвидения акт е включването на Директивата относно енергийните характеристики на сградите
                  1
                (ДЕХС) в Споразумението за ЕИП.

               Предвиденият акт ще бъде обвързващ за страните в съответствие с членове 103 и 104 от Споразумението за ЕИП.

               3.Позиция, която да бъде заета от името на Съюза

               Комисията представя проекта на решение на Съвместния комитет на ЕИП пред Съвета, който да го приеме като позиция на Съюза. След като бъде приета, позицията следва да бъде представена пред Съвместния комитет на ЕИП възможно най-скоро.

               Съдържанието и естеството на проекта на приложеното решение на Съвместния комитет на ЕИП надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               Приложеното решение на Съвместния комитет на ЕИП съдържа наред с другото посочените по-долу адаптации:

               Поради особеностите на сравнително новия и единен сграден фонд на Исландия се предлага временно и условно освобождаване от задължението за прилагане на Директива 2010/31/ЕС относно енергийните характеристики на сградите. В Исландия 99,9 % от електроенергията и 98 % от отоплението на помещения са осигурени от местни възобновяеми енергийни източници. В случая на Исландия мерките за подобряване на енергийната ефективност на сградите на практика няма да окажат въздействие върху емисиите на парникови газове или върху енергийната сигурност.

               Предвид много малкия обем на сградния фонд в Лихтенщайн и неговата климатична и сградна типология се предлага Лихтенщайн да бъде освободено от задължението съгласно член 5 от ДЕХС да извършва собствени изчисления за установяването на равнища на оптимални разходи по отношение на минималните изисквания за енергийните характеристики за сградите.

               Предлага се също така Норвегия и Лихтенщайн да могат да приемат разпоредби за минималните изисквания за енергийните характеристики, като използват различна граница на системата от тази на потреблението на енергия от първични енергоизточници, която е границата, изисквана съгласно ДЕХС, при положение обаче че са изпълнени условията, посочени в член 1, буква в) от настоящото решение.

               С цел да се гарантира, че управляваната от потребителите система за сертифициране на енергийните характеристики в Норвегия ще покаже равностойни резултати на сертификати за енергийни характеристики, издадени от независими експерти, съгласно изискванията на член 17 от ДЕХС, се предлага адаптирането, посочено в член 1, буква г).

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, уреждащи съответния орган. То включва и инструменти, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Съвместният комитет на ЕИП е орган, създаден със споразумение, а именно Споразумението за ЕИП. Актът, който Съвместният комитет на ЕИП има за задача да приеме, представлява акт с правно действие. Предвиденият акт ще бъде задължителен по силата на международното право в съответствие с членове 103 и 104 от Споразумението за ЕИП.

               Предвиденият акт не допълва, нито изменя институционалната рамка на Споразумението. Поради това процесуалноправното основание за предложеното решение е член 218, параграф 9 от ДФЕС във връзка с член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС във връзка с член 1, параграф 2 от Регламент № 2894/94 на Съвета зависи преди всичко от материалноправното основание на правния акт на ЕС, който следва да бъде включен в Споразумението за ЕИП.

               Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на това, което се изисква от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с установяването и функционирането на вътрешния енергиен пазар.

               Поради това материалноправното основание за предложеното решение е член 194, параграф 2 от Договора за функционирането на Европейския съюз.

               4.3.Заключение

               Правното основание за предложеното решение следва да бъде член 194, параграф 2 във връзка с член 218, параграф 9 от ДФЕС и член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               5.Публикуване на предвидения акт

               Тъй като с акта на Съвместния комитет на ЕИП ще се измени приложение IV (Енергетика) към Споразумението, целесъобразно е той да бъде публикуван в Официален вестник на Европейския съюз след приемането му.

               2022/0022 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменението на приложение IV (Енергетика) към Споразумението за ЕИП

                  (Директива относно енергийните характеристики на сградите)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194, параграф 2 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, наред с другото, приложение IV към Споразумението за ЕИП, което съдържа разпоредби относно енергетиката.

               (3)Директива 2010/31/ЕС на Европейския парламент и на Съвета
                  5
                (ДЕХС) следва да бъде включена в Споразумението за ЕИП.

               (4)Приложение IV (Енергетика) към Споразумението за ЕИП следва да бъде съответно изменено.

               (5)Следователно позицията на Съюза в Съвместния комитет на ЕИП следва да се основава на проекта на решение на Съвместния комитет на ЕИП, посочен в приложението към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Съюза в рамките на Съвместния комитет на ЕИП във връзка с предложеното изменение на приложение IV (Енергетика) към Споразумението за ЕИП, се основава на проекторешението на Съвместния комитет на ЕИП, приложено към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        ОВ L 153, 18.6.2010 г., стр. 13.

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        Директива 2010/31/ЕС на Европейския парламент и на Съвета от 19 май 2010 г. относно енергийните характеристики на сградите (ОВ L 153, 18.6.2010 г., стр. 13).

    ---documentbreak---

               ЕВРОПЕЙСКА КОМИСИЯ
            Брюксел, 2.2.2022
            COM(2022) 33 final

            ПРИЛОЖЕНИЕ
            към
            предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменението на приложение IV (Енергетика) към Споразумението за ЕИП (Директива относно енергийните характеристики на сградите)

               ПРИЛОЖЕНИЕ

               ПРОЕКТ НА РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на приложение IV (Енергетика) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Директива 2010/31/ЕС на Европейския парламент и на Съвета от 19 май 2010 г. относно енергийните характеристики на сградите
                  1
                (ДЕХС) трябва да бъде включена в Споразумението за ЕИП,

               (2)Поради особеностите на сравнително новия и единен сграден фонд на Исландия се одобрява временно и условно освобождаване от задължението за прилагане на Директива 2010/31/ЕС относно енергийните характеристики на сградите. Освобождаването се прилага за действащата Директива 2010/31/ЕС преди изменението с Директива (ЕС) 2018/844 на Европейския парламент и на Съвета от 30 май 2018 г. и е строго ограничено във времето до постигането на съгласие относно включването на Директива 2010/31/ЕС, изменена с Директива (ЕС) 2018/844.

               (3)Предвид много малкия обем на сградния фонд в Лихтенщайн и неговата климатична и сградна типология, Лихтенщайн се освобождава от задължението съгласно член 5 от ДЕХС да извършва собствени изчисления за установяването на равнища на оптимални разходи по отношение на минималните изисквания за енергийните характеристики за сградите.

               (4)Норвегия и Лихтенщайн могат да приемат разпоредби за минималните изисквания за енергийните характеристики, като използват различна граница на системата от тази на потреблението на енергия от първични енергоизточници, която е границата, изисквана съгласно ДЕХС, при условие обаче че са изпълнени условията, посочени в член 1, буква в) от настоящото решение.

               (5)С цел да се гарантира, че управляваната от потребителите система за сертифициране на енергийните характеристики в Норвегия ще покаже равностойни резултати на сертификати за енергийни характеристики, издадени от независими експерти, съгласно изискванията на член 17 от ДЕХС, се предлага адаптирането, посочено в член 1, буква г).

               (6)Поради това приложение IV към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Текстът в точка 17 (Директива (ЕО) № 2002/91 на Европейския парламент и на Съвета от 16 декември 2002 г.) от приложение IV към Споразумението за ЕИП се заменя със следното:

               „32010 L 0031: Директива 2010/31/ЕС на Европейския парламент и на Съвета от 19 май 2010 г. относно енергийните характеристики на сградите (OB L 153, 18.6.2010 г., стр. 13).

               За целите на настоящото споразумение разпоредбите на посочената директива се четат със следните адаптации:

               а)Директивата не се прилага по отношение на Исландия.

               б)Следното се добавя към член 5, параграф 2:

               „За целите на установяването на равнища на оптимални разходи по отношение на минималните изисквания за енергийните характеристики за сградите Лихтенщайн може да използва изчисленията на друга договаряща се страна със сравнителни параметри.“

               в)За целите на член 9, параграф 3, буква а) и приложение I към ДЕХС Лихтенщайн и Норвегия могат да основават своите изисквания за потребление на енергия на нетна енергия, при условие че са изпълнени следните условия:

               i)минималните изисквания за енергийните характеристики за сградите са определени в съответствие с изискванията на член 5 от ДЕХС, като се следват основните принципи на методологичната рамка, която е установена за изчисляването на равнищата на оптимални разходи по отношение на минималните изисквания за енергийните характеристики за сградите
                  2
               ;

               ii)публикуван е цифров показател за потреблението на енергия от първични енергоизточници, съответстващ на изискванията за енергийни характеристики, посочени в строителните норми;

               iii)Комисията си запазва правото да преразгледа тази специфична адаптация в контекста на бъдещите преговори по ДЕХС, изменена с Директива (ЕС) 2018/844.

               г)В член 17 се добавя следното:

               „Държавите от ЕАСТ могат да създадат опростена управлявана от потребителите система за сертифициране на енергийните характеристики за жилищни сгради, която може да се използва като алтернатива на използването на експерти, ако са изпълнени следните условия:

               i)налице са задълбочени познания и данни с добро качество относно целия жилищен сграден фонд, включително всички видове сгради и възрастови групи, и характеристиките на сградната обвивка и използваните технически сградни инсталации по типология, което дава възможност за изчисляване на енергийните характеристики на отделните сгради и обособени части от сгради с висока степен на сигурност въз основа на входящи данни на потребителите,

               ii)налице е подробна информация за икономически оптималните или икономически ефективните подобрения за всеки тип сгради,

               iii)въведени са мерки за подпомагане на потребителите при експлоатацията на системата за издаване на сертификати за сгради. Тези мерки могат да включват телефонна линия за помощ или консултантски услуги, които ще дадат възможност за контакт между потребителите от една страна, и независими експерти и системни експерти, от друга страна,

               iv)за да се гарантира, че рискът от манипулиране на резултатите е незначителен, управляваната от потребителите система за сертифициране включва механизъм(и) за контрол и проверка на качеството на входящите данни на потребителите и на това, че входящите данни на потребителите са прозрачни,

               v)въведени са системи за независим контрол, с които се гарантира, че управляваната от потребителите система за сертифициране показва равностойни резултати на сертификати за енергийни характеристики, издадени от експерти по отношение на качеството и надеждността,

               vi)управляваната от потребителите система за сертифициране издава препоръки за потребителите относно икономически оптималните или икономически ефективните подобрения, които са специфични за техните сгради и обособени части от сгради.““

               Член 2

               Текстовете на Директива 2010/31/ЕС на исландски и норвежки език, публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г., при условие че са внесени всички нотификации, предвидени в член 103, параграф 1 от Споразумението за ЕИП
                  3*.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  Секретари

                  на Съвместния комитет на ЕИП

                     (1)

                        ОВ L 153, 18.6.2010 г., стр. 13.

                     (2)

                        Делегиран регламент (ЕС) № 244/2012 на Комисията от 16 януари 2012 г. за допълване на Директива 2010/31/ЕС на Европейския парламент и на Съвета относно енергийните характеристики на сградите чрез създаване на сравнителна методологична рамка за изчисляване на равнищата на оптимални разходи във връзка с минималните изисквания за енергийните характеристики на сградите и сградните компоненти.

                     (3)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 3.2.2022
            COM(2022) 29 final
            2022/0019(NLE)

            Предложение за
            РЕШЕНИЕ НА СЪВЕТА
            относно позицията, която трябва да бъде заета от името на Европейския съюз в рамките на Техническия комитет по митническото остойностяване и Техническия комитет по правилата за произход, създадени под егидата на Световната митническа организация, по отношение на приемането съответно на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки по силата на Споразумението за прилагането на член VII от Общото споразумение за митата и търговията от 1994 г., както и по отношение на приемането на консултативни становища, информация и препоръки и други подобни актове, отнасящи се до определянето на произхода на стоките по силата на Споразумението за правилата за произход

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до рамково решение за установяване на позицията, която трябва да бъде заета от името на Съюза в рамките на Техническия комитет по митническото остойностяване и Техническия комитет по правилата за произход, създадени под егидата на Световната митническа организация, по отношение на приемането съответно на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки по силата на Споразумението за прилагане на член VII от Общото споразумение за митата и търговията от 1994 г., както и по отношение на приемането на консултативни становища, информация и препоръки и други подобни актове, отнасящи се до определянето на произхода на стоките по силата на Споразумението за правилата за произход.

               2.Контекст на предложението

               2.1.Споразумението на Световната търговска организация за прилагане на член VII от Общото споразумение за митата и търговията от 1994 г. и Споразумението за правилата за произход

               Споразумението за прилагане на член VII от Общото споразумение за митата и търговията от 1994 г. („Споразумението за митническото остойностяване“ или „СМО“)
                  1
                има за цел да установи справедлива, еднородна и неутрална система за митническо остойностяване на стоки за всички членове на Световната търговска организация.

               Споразумението за правилата за произход („СПП“)
                  2
                има за цел да гарантира, че самите непреференциални правила за произход не създават ненужни пречки пред търговията и да хармонизира на международно равнище правилата за произход, различни от правилата за произход, свързани с предоставянето на тарифни преференции. До завършването на програмата за хармонизация договарящите страни следва да гарантират, че правилата за произход са прозрачни, че не ограничават, не нарушават или не разстройват международната търговия и че се управляват по последователен, еднообразен, безпристрастен и разумен начин.

               И двете споразумения влязоха в сила на 1 януари 1995 г.

               Европейският съюз е страна и по двете споразумения
                  3
               .

               2.2.Техническият комитет по митническото остойностяване и Техническият комитет по правилата за произход, създадени под егидата на Световната митническа организация

               Техническият комитет по митническото остойностяване (ТКМО), създаден под егидата на Световната митническа организация, е натоварен, наред с другото, да предоставя информация и препоръки по всякакви въпроси, свързани с митническото остойностяване на внасяните стоки, по искане на някой от членовете или на Комитета. Информацията и препоръките могат да бъдат под формата на консултативни становища, коментари, обяснителни бележки, казуси и проучвания.

               ТКМО заседава при необходимост, но най-малко два пъти годишно. Решенията на ТКМО се вземат с мнозинство от най-малко две трети от присъстващите членове. Консултативните становища, коментарите, обяснителните бележки, казусите и проучванията, приемани от ТКМО, се прилагат към докладите от заседанията на ТКМО и се предоставят на разположение на митническите служби и на стопанските субекти в сборника с текстове на ТКМО. Съюзът и неговите държави членки участват в ТКМО като единен блок, който изразява съгласувана позиция на равнище ЕС, установявана преди заседанията на ТКМО.

               Техническият комитет по правилата за произход (ТКПП), създаден под егидата на Световната митническа организация, отговаря, наред с другото, за предоставянето на консултативни становища, информация и препоръки по всички въпроси, свързани с определянето на произхода на стоките, с цел да се осигури еднообразно тълкуване и прилагане на СПП.

               ТКПП заседава при необходимост, но най-малко веднъж годишно. Съюзът и неговите държави членки участват в ТКПП като единен блок, който изразява съгласувана позиция на равнище ЕС, установявана преди заседанията на ТКПП.

               2.3.Разглежданите актове

               За ТКМО предложеното рамково решение се отнася до следните актове, доколкото те биха имали правно действие в Съюза:

               — Консултативни становища, приемани в съответствие с точка 2, буква а) и точка 2, буква г) от приложение II към СМО. Консултативните становища отговарят на въпроси относно прилагането на СМО по отношение на конкретен набор от факти или допускания. По този начин, когато фактите в дадена ситуация съвпадат с описанието в дадено консултативно становище, митническите администрации разполагат с готово решение, което могат да приложат; ако фактите не съвпадат, консултативното становище може все пак да послужи като ориентир при разрешаването на проблема.

               — Коментари, приемани в съответствие с точка 2, буква г) от приложение II към СМО. Коментарът е документ, състоящ се от поредица коментари по част от текста на СМО, с които се цели да се изясни ситуация, при която буквалното тълкуване на самия текст може да бъде подкрепено с допълнителни насоки. Когато е целесъобразно, коментарите включват и нагледни примери. По този начин те предоставят на митническите администрации насоки за прилагането на конкретна част от текста на СМО в различни ситуации.

               — Обяснителни бележки, приемани в съответствие с точка 2, буква г) от приложение II към СМО. Обяснителните бележки изясняват становището на Техническия комитет по даден въпрос от общ характер, произтичащ от една или няколко разпоредби на СМО. В обяснителните бележки може също така да се разглеждат търговски практики, които се отнасят до въпроса, и да се правят необходимите заключения.  Позоваването на обяснителна бележка ще позволи на митническите администрации да приложат дадена разпоредба на СМО към редица различни търговски ситуации в нейния тематичен обхват.

               — Казуси, приемани в съответствие с точка 2, буква б) от приложение II към СМО. Казусът представлява изложение на сложен набор от факти, основани на действителна търговска трансакция, която може да се използва като пример за практическо прилагане на една или няколко разпоредби от СМО.

               — Проучвания, приемани в съответствие с точка 2, буква б) от приложение II към СМО. Проучването представя резултата от задълбоченото разглеждане на въпрос, свързан с разпоредбите на СМО, който не е могъл да бъде разрешен по по-подходящ начин чрез някой от горепосочените инструменти.

               ТКМО приема консултативните становища, коментарите, обяснителните бележки, казусите и проучванията с консенсус и ги прилага към докладите от своите заседания. Освен това те се предоставят на разположение на митническите служби и на стопанските субекти в сборника с текстове на ТКМО.

               Предложеното рамково решение може да се отнася и до следните актове, приемани от ТКПП, доколкото те биха имали правно действие в Съюза:

               — Консултативни становища, приемани в съответствие с точка 1, буква а) от приложение I към СПП. По искане на един от неговите членове ТКПП може да разглежда специфични технически проблеми, възникващи при ежедневното управление на правилата за произход, и да издава консултативни становища относно подходящи решения въз основа на представените факти.

               — Информация и препоръки, приемани в съответствие с точка 1, буква б) от приложение I към СПП. По искане на един от неговите членове ТКПП може да предоставя информация и препоръки по всякакви въпроси, свързани с определянето на произхода на стоките.

               Консултативните становища, информацията и препоръките, приемани от ТКПП, могат да служат като насоки при решаването на подобни технически проблеми или въпроси, свързани с определянето на произхода на стоките. ТКПП приема консултативните становища, информацията и препоръките с консенсус.

               3.Позиция, която трябва да бъде заета от името на Съюза

               Някои позиции на Съюза, които трябва да бъдат заети на заседанията на ТКМО или ТКПП и които са установени преди тези заседания, се отнасят до приемането в рамките на тези комитети на консултативни становища, коментари, обяснителни бележки, казуси, проучвания, информация и препоръки и други подобни актове, които, без непременно да са правно обвързващи, могат да имат правно действие в ЕС.

               Приемането на позиции на Съюза по тези конкретни инструменти изисква засилено и ефикасно сътрудничество между институциите поради техническия характер и обема на обсъжданите въпроси, както и поради краткото време за разглеждането им.

               Следователно е в интерес на Съюза тези позиции да бъдат установени в съответствие с принципите, критериите и насоките, уреждащи съответно митническото остойностяване на внасяните стоки и определянето на произхода на стоките, и своевременно да се осигури възможност за Съюза да упражнява правата си в рамките на ТКМО и ТКПП.

               За тази цел Комисията предлага Съветът да приеме решение „омнибус“ в съответствие с член 218, параграф 9 от Договора за функционирането на Европейския съюз (ДФЕС)
                  4
               . С посоченото решение ще се определи рамката за навременното установяване на позициите, които трябва да бъдат заемани от името на Съюза в рамките на ТКМО и ТКПП, когато тези органи имат за задача да приемат актове с правно действие.

               С цел да се гарантира, че Съветът е в състояние редовно да оценява и при необходимост да преразглежда политиката, изложена в настоящото решение, както и в духа на принципа за лоялно сътрудничество между институциите на Съюза, залегнал в член 13, параграф 2 от Договора за Европейския съюз
                  5
               , валидността на настоящото решение „омнибус“ на Съвета следва да бъде ограничена във времето.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от ДФЕС се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове, които имат правно действие по силата на нормите на международното право, които уреждат съответния орган. То включва и инструменти, които нямат обвързващ характер според международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  6
               .

               4.1.2.Приложение в конкретния случай

               ТКМО под егидата на Световната митническа организация е орган, създаден със споразумение, а именно Споразумението за прилагане на член VII от Общото споразумение за митата и търговията от 1994 г. (Споразумение за митническото остойностяване — СМО). ТКПП под егидата на Световната митническа организация е орган, създаден със споразумение, а именно Споразумението за правилата за произход (СПП).

               Техническите консултативни становища, коментарите, обяснителните бележки, казусите, проучванията, информацията и препоръките и други подобни актове, които ТКМО и ТКПП имат за задача да приемат по отношение на митническото остойностяване на внасяните стоки и по отношение на определянето на произхода на стоките, са актове с правно действие, тъй като те биха могли да повлияят съществено на съдържанието на правото на Съюза, а именно на разпоредбите на Митническия кодекс на Съюза и свързаните с него делегирани актове и актове за изпълнение, отнасящи се до митническото остойностяване на внасяните стоки и до определянето на произхода на стоките.

               Разглежданият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на разглеждания акт, по отношение на който се заема позиция от името на Съюза. Ако разглежданият акт преследва две цели или се състои от две части и ако едната от целите или частите може да се определи като основна, а другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Съгласно установената съдебна практика даден акт на ЕС принадлежи към общата търговска политика само ако се отнася конкретно до нея, главното му предназначение е да насърчава, подпомага и управлява тази политика и той има пряко и непосредствено въздействие върху нея. Стойността на стоките за целите на обмитяването и произходът на стоките се определят и уреждат от Митническия кодекс на Съюза като фактори, въз основа на които се прилагат вносни и износни мита и други мерки по отношение на търговията със стоки. СМО и СПП са търговски споразумения, отнасящи се до търговията със стоки, също като актовете, приемани от органите, създадени съгласно тези споразумения. Следователно основната цел и съдържанието на разглежданите актове са свързани с общата търговска политика.

               Поради това материалноправното основание за предложеното решение е член 207, параграф 4, първа линея от ДФЕС.

               4.3.Заключение

               Правното основание на предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               2022/0019 (NLE)

               Предложение за

               РЕШЕНИЕ НА СЪВЕТА

               относно позицията, която трябва да бъде заета от името на Европейския съюз в рамките на Техническия комитет по митническото остойностяване и Техническия комитет по правилата за произход, създадени под егидата на Световната митническа организация, по отношение на приемането съответно на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки по силата на Споразумението за прилагането на член VII от Общото споразумение за митата и търговията от 1994 г., както и по отношение на приемането на консултативни становища, информация и препоръки и други подобни актове, отнасящи се до определянето на произхода на стоките по силата на Споразумението за правилата за произход

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение № 94/800/ЕО на Съвета от 22 декември 1994 г.
                  7
                Съюзът одобри Споразумението за прилагане на член VII от Общото споразумение за митата и търговията от 1994 г. (Споразумението за митническото остойностяване — СМО) и Споразумението за правилата за произход (СПП).

               (2)С член 18, параграф 2 от СМО под егидата на Съвета за митническо сътрудничество (СМС) беше създаден Технически комитет по митническото остойностяване (ТКМО) с цел, съгласно точка 1 от приложение II към СМО, да се осигури еднообразно тълкуване и прилагане на СМО от техническа гледна точка.

               (3)Съгласно точка 2, буква а) от приложение II към СМО ТКМО отговаря за разглеждането на специфични технически проблеми, възникващи при ежедневното управление на системите за митническо остойностяване от членовете, и за издаването на консултативни становища относно подходящи решения въз основа на представените факти.

               (4)Съгласно точка 2, буква б) от приложение II към СМО ТКМО отговаря за проучването, при поискване, на законите, процедурите и практиките в областта на остойностяването, свързани с посоченото споразумение, и за изготвянето на доклади за резултатите от това проучване;

               (5)Съгласно точка 2, буква г) от приложение II към СМО ТКМО отговаря за предоставянето на информация и препоръки по всички въпроси, отнасящи се до митническото остойностяване на внасяните стоки, по искане на някой от членовете или на Комитета по митническото остойностяване (КМО), създаден с член 18, параграф 1 от СМО. Информацията и препоръките могат да бъдат под формата на консултативни становища, коментари или обяснителни бележки.

               (6)С член 4, параграф 2 от СПП беше създаден, под егидата на Съвета за митническо сътрудничество (СМС), Технически комитет по правилата за произход (ТКПП), който извършва техническата работа, предвидена в приложение I към СПП.

               (7)Съгласно точка 1, буква а) от приложение I към СПП ТКПП отговаря за разглеждането на специфични технически проблеми, възникващи при ежедневното управление на правилата за произход от членовете, и за издаването на консултативни становища относно подходящи решения въз основа на представените факти.

               (8)Съгласно точка 1, буква б) от приложение I към СПП ТКПП отговаря за предоставянето на информация и препоръки по всички въпроси, отнасящи се до определянето на произхода на стоките, по искане на някой от членовете или на Комитета по правилата за произход (КПП), създаден с член 4, параграф 1 от СПП.

               (9)Целесъобразно е да се установи позицията, която трябва да бъде заета от името на Съюза в рамките на ТКМО по отношение на приемането на консултативни становища, коментари, обяснителни бележки, казуси, проучвания и други подобни актове, отнасящи се до всякакви въпроси, свързани с митническото остойностяване на внасяните стоки, с цел да се осигури еднообразно тълкуване и прилагане на СМО, тъй като тези актове биха могли да повлияят съществено на съдържанието на правото на Съюза, а именно на разпоредбите на Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза
                  8
               , Делегиран регламент (ЕС) 2015/2446 на Комисията от 28 юли 2015 г.
                  9
                и Регламент за изпълнение (ЕС) 2015/2447 на Комисията от 24 ноември 2015 г.
                  10
               , отнасящи се до стойността на стоките за целите на обмитяването и до нейното определяне.

               (10)Целесъобразно е да се установи позицията, която трябва да бъде заета от името на Съюза в рамките на ТКПП по отношение на приемането на консултативни становища, информация и препоръки и други подобни актове, свързани с определянето на произхода на стоките, с цел да се осигури еднообразно тълкуване и прилагане на СПП, тъй като тези актове биха могли да повлияят съществено на съдържанието на правото на Съюза, а именно на разпоредбите на Регламент (ЕС) № 952/2013, Регламент (ЕС) 2015/2446 и Регламент (ЕС) 2015/2447, отнасящи се до произхода на стоките и неговото определяне.

               (11)В интерес на Съюза е позициите, изразени от Съюза в ТКМО и ТКПП, да бъдат установени в съответствие с принципите, критериите и насоките, които уреждат съответно митническото остойностяване на внасяните стоки и определянето на техния произход. В интерес на Съюза е също така тези позиции да бъдат установени бързо, за да може Съюзът да упражнява правата си в рамките на ТКМО и ТКПП.

               (12)Поради сложното техническо естество на въпросите, отнасящи се до митническото остойностяване на внасяните стоки и до определянето на произхода на стоките и предвид големия брой на въпросите, разглеждани на ежегодните заседания на ТКМО и ТКПП, краткото време за разглеждане на документите, издавани от секретариата на Световната митническа организация и от членовете на ТКМО и ТКПП при подготовката на заседанията на ТКМО и ТКПП, както и с оглед на произтичащата от това необходимост позицията на Съюза да е съобразена с новата информация, предоставяна преди или по време на заседанията на ТКМО и ТКПП, следва да бъдат набелязани необходимите стъпки за уточняването на позицията на Съюза в съответствие с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз.

               (13)С оглед на многократните закъснения при предоставянето на работни документи преди заседанията на ТКМО и ТКПП и с цел да се защитят правата и интересите на Съюза в рамките на тези технически комитети, Комисията следва да настоява секретариатът на Световната митническа организация да предоставя работните документи в съответствие с процедурния правилник на съответния комитет, т.е. тези документи да се изпращат най-малко 30 дни преди откриването на съответното заседание.

               (14)За да се гарантира, че Съветът е в състояние редовно да оценява и при необходимост да преразглежда политиката, изложена в настоящото решение, както и в духа на лоялното сътрудничество между институциите на Съюза, залегнало в член 13, параграф 2 от Договора за Европейския съюз, валидността на настоящото решение следва да бъде ограничена във времето,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да бъде заета от името на Съюза по отношение на приемането в рамките на Техническия комитет по митническото остойностяване, създаден със Споразумението за прилагането на член VII от Общото споразумение за митата и търговията от 1994 г. под егидата на Световната митническа организация, на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки, както и по отношение на изготвянето на такива актове, следва да бъде установена в съответствие с принципите, критериите и насоките, определени в раздел I от приложението.

               Член 2

               Установяването на позицията на Съюза, която трябва да бъде заета по силата на член 1, се извършва в съответствие с уточненията в раздел II от приложението.

               Член 3

               Позицията, която трябва да бъде заета от името на Съюза по отношение на приемането в рамките на Техническия комитет по правилата за произход, създаден със Споразумението за правилата за произход под егидата на Световната митническа организация, на консултативни становища, информация и препоръки и други подобни актове, отнасящи се до определянето на произхода на стоките, както и по отношение на изготвянето на такива актове, трябва да се установи в съответствие с принципите, критериите и насоките, определени в раздел I от приложението.

               Член 4

               Установяването на позицията на Съюза, която трябва да бъде заета по силата на член 3, се извършва в съответствие с уточненията в раздел II от приложението.

               Член 5

               Настоящото решение влиза в сила в деня на приемането му.

               Неговият срок на действие изтича на 31 декември 2025 г.

               Съставено в Брюксел на […] година.

                     За Съвета

                     Председател

                     (1)

                        https://www.wto.org/english/docs_e/legal_e/20-val_01_e.htm

                     (2)

                        http://www.wcoomd.org/-/media/wco/public/global/pdf/topics/origin/overview/wto-agreement.pdf?db=web

                     (3)

                        Решение 94/800/ЕО на Съвета от 22 декември 1994 г. (ОВ L 336/1, 23.12.1994 г., стр. 1—2).

                     (4)

                        Консолидиран текст на Договора за функционирането на Европейския Съюз (OВ C 326, 26.10.2012 г., стр. 47—390).

                     (5)

                        Консолидиран текст на Договора за Европейския съюз (ОВ C 326, 26.10.2012 г., стр. 13—390).

                     (6)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (7)

                        Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).

                     (8)

                        OB L 269, 10.10.2013 г., стр. 1.

                     (9)

                        Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).

                     (10)

                        Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).

    ---documentbreak---

               ЕВРОПЕЙСКА КОМИСИЯ
            Брюксел, 3.2.2022
            COM(2022) 29 final

            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да бъде заета от името на Европейския съюз в рамките на Техническия комитет по митническото остойностяване и Техническия комитет по правилата за произход, създадени под егидата на Световната митническа организация, по отношение на приемането съответно на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки по силата на Споразумението за прилагането на член VII от Общото споразумение за митата и търговията от 1994 г., както и по отношение на приемането на консултативни становища, информация и препоръки и други подобни актове, отнасящи се до определянето на произхода на стоките по силата на Споразумението за правилата за произход

               ПРИЛОЖЕНИЕ

               1.Позиция, която трябва да бъде заета от името на Европейския съюз в рамките на Техническия комитет по митническо остойностяване и Техническия комитет по правилата за произход, създадени под егидата на Световната митническа организация, по отношение на приемането съответно на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки по силата на Споразумението за прилагане на член VII от Общото споразумение за митата и търговията от 1994 г., както и по отношение на приемането на консултативни становища, информация и препоръки и други подобни актове, отнасящи се до определянето на произхода на стоките по силата на Споразумението за правилата за произход

               1.1.ПРИНЦИПИ

               В рамките на Техническия комитет по митническото остойностяване и Техническия комитет по правилата за произход, създадени под егидата на Световната митническа организация, Съюзът:

               а)насърчава, допринася и способства за митническото остойностяване на внасяните стоки и за еднообразното тълкуване и прилагане на Споразумението за прилагане на член VII от Общото споразумение за митата и търговията от 1994 г. (СМО);

               б)насърчава, допринася и способства за определянето на произхода на стоките и за еднообразното тълкуване и прилагане на Споразумението за правилата за произход (СПП);

               в)работи за адекватно участие на заинтересованите страни във фазата на изготвяне на консултативни становища, коментари, обяснителни бележки, казуси, проучвания, информация или препоръки по всякакви въпроси и други подобни актове на Техническия комитет по митническото остойностяване (ТКМО) и на Техническия комитет по правилата за произход (ТКПП) и гарантира, че консултативните становища, коментари, обяснителни бележки, казуси, проучвания, информация или препоръки по всякакви въпроси и други подобни актове, приети в тези технически комитети, са в съответствие със СМО и СПП;

               г)гарантира, че мерките, приети в ТКМО, са в съответствие с общия уводен коментар към СМО и с тълкувателните бележки в приложение I към СМО;

               д)насърчава приемането на позиции, които са в съответствие с политиките и най-добрите практики на Съюза, включително с целта за защита на финансовите интереси на ЕС, както и с всички други международни ангажименти на Съюза в съответната област;

               1.2.КРИТЕРИИ

               Позициите, които трябва да бъдат заемани от името на Съюза:

               а)по отношение на митническото остойностяване на внасяните стоки се установяват в съответствие със СМО и общите уводни бележки и тълкувателните бележки в приложение I към СМО;

               б)по отношение на определянето на произхода на стоките се установяват в съответствие със СПП;

               в)когато е приложимо, вземат предвид следното:

               –съдебната практика на Съда на Европейския съюз в областта на митническото остойностяване на стоките и определянето на техния произход;

               –приложимите инструменти, приети по-рано от ТКМО и ТКПП,

               –правната уредба на Съюза, отнасяща се до митническото остойностяване на стоките и техния произход,

               –инструментите с ръководни насоки относно митническото остойностяване на стоките, разработени в рамките на подгрупа „Остойностяване“ на Експертната група по митническите въпроси;

               –инструментите с ръководни насоки относно произхода на стоките, разработени в рамките на подгрупа „Произход“ на Експертната група по митническите въпроси;

               –всички други правни актове или ръководни насоки относно митническото остойностяване и произхода на стоките, разработени от Съвета или от Комисията.

               1.3.НАСОКИ

               а)Когато е целесъобразно, Съюзът се стреми да подкрепя приемането в рамките на ТКМО и ТКПП на консултативни становища, коментари, обяснителни бележки, казуси, проучвания, информация и препоръки или други подобни актове, отнасящи се съответно до митническото остойностяване на внасяните стоки и до определянето на произхода на стоките, с цел да се гарантира еднообразно тълкуване и прилагане на СМО и СПП от техническа гледна точка.

               б)Когато е целесъобразно, Съюзът предлага и изготвя инструментите, посочени в буква а).

               2.Уточняване на позицията, която трябва да бъде заета от името на Европейския съюз в рамките на Техническия комитет по митническо остойностяване и Техническия комитет по правилата за произход, създадени под егидата на Световната митническа организация, по отношение на приемането съответно на консултативни становища, коментари, обяснителни бележки, казуси, проучвания и други подобни актове, отнасящи се до митническото остойностяване на внасяните стоки по силата на СМО, както и по отношение на приемането на консултативни становища, информация и препоръки и други подобни актове, отнасящи се до определянето на произхода на стоките по силата на СПП.

               1.Преди всяко заседание на ТКМО или на ТКПП, по време на което ТКМО или ТКПП трябва да приемат консултативни становища, коментари, обяснителни бележки, казуси, проучвания, информация и препоръки и други подобни актове с правно действие за Съюза, се предприемат необходимите стъпки, така че позицията, която трябва да бъде изразена от името на Съюза, да е съобразена с най-актуалната техническа и друга информация от значение, с която разполага Комисията, в съответствие с принципите, критериите и насоките, изложени в раздел I. С цел да защити правата и интересите на Съюза в рамките на Световната митническа организация, Комисията обръща по-специално внимание на предоставянето на работни документи в съответствие с процедурните правила на ТКМО и ТКПП.

               2.За тази цел и въз основа на посочената информация Комисията представя на Съвета достатъчно рано преди всяко заседание на упоменатите в точка 1 ТКМО и ТКПП писмен документ с информация относно предложеното уточняване на позицията, която трябва да бъде изразена от името на Съюза, за обсъждане и одобряване на подробностите по нея. Съветът разглежда документите на Комисията във възможно най-кратък срок.
                  Ако Съветът не одобри конкретна част от предложението, Комисията не представя на ТКМО или на ТКПП позиция на Съюза по тази част.

               3.В случаите, когато позицията на Съюза се различава по същество от консултативните становища, коментарите, обяснителните бележки, казусите, проучванията и други подобни актове, предложени в ТКМО, или от консултативните становища, информацията и препоръките и други подобни актове, предложени в ТКПП, Комисията изразява от името на Съюза позицията, че въпросният акт не постига необходимия консенсус, за да бъде приет от ТКМО или от ТКПП.

               4. С цел да бъдат защитени правата на Съюза и да се избегне вземането на решение по въпрос, по който Съветът не е в състояние да постигне позиция преди членовете на ТКМО или ТКПП да бъдат приканени да изразят окончателната си позиция по приемането на консултативни становища, коментари, обяснителни бележки, казуси, проучвания, информация и препоръки или други подобни актове, Комисията изисква от името на Съюза предложеният акт да бъде задържан за обсъждане в ТКМО или в ТКПП.

               ***


                          ЕВРОПЕЙСКА
                          КОМИСИЯ
                                                Брюксел, 8.2.2022 г.
                                                COM(2022) 41 final
                                                2022/0029 (NLE)
                                   Предложение за
                              РЕШЕНИЕ НА СЪВЕТА
     относно позицията, която трябва да се заеме от името на Европейския съюз в
   рамките на шестдесет и петата сесия на Комисията за упойващите вещества, във
   връзка с добавянето на вещества в Списък I към Конвенцията на Организацията
       на обединените нации за борба срещу незаконния трафик на упойващи и
                               психотропни вещества
BG                                                                              BG
 ---pagebreak---                               ОБЯСНИТЕЛЕН МЕМОРАНДУМ
   1.      ПРЕДМЕТ НА ПРЕДЛОЖЕНИЕТО
   Настоящото предложение се отнася до решението за установяване на позицията, която
   трябва да се заеме от името на Съюза в рамките на Комисията за упойващите вещества
   във връзка с предвиденото приемане на промени в списъците към Конвенцията на
   Организацията на обединените нации (ООН) за борба срещу незаконния трафик на
   упойващи и психотропни вещества от 1988 г. въз основа на препоръките на
   Международния орган за контрол на упойващите вещества.
   2.      КОНТЕКСТ НА ПРЕДЛОЖЕНИЕТО
   2.1.    Конвенцията на Организацията на обединените нации (ООН) за борба
           срещу незаконния трафик на упойващи и психотропни вещества от 1988 г.
   Конвенцията на Организацията на обединените нации (ООН) за борба срещу
   незаконния трафик на упойващи и психотропни вещества от 1988 г. („Конвенцията“)
   има за цел да насърчава сътрудничеството между страните, за да могат те да се справят
   по-ефективно с различните аспекти на незаконния трафик на упойващи и психотропни
   вещества, който има международно измерение. При изпълнение на задълженията си
   съгласно Конвенцията страните вземат необходимите мерки, включително
   законодателни и административни мерки, в съответствие с основополагащите
   разпоредби на своите съответни вътрешни законодателни системи.
   Конвенцията влезе в сила на 11 ноември 1990 г.
   ЕС1 и неговите държави членки са страни по Конвенцията.
   2.2.    Комисията за упойващите вещества
   Комисията за упойващите вещества е комисия към Икономическия и социален съвет
   (ECOSOC) на ООН и нейните функции и правомощия са, наред с другото, предвидени в
   Конвенцията. Тя се състои от 53 държави — членки на ООН, избрани от ECOSOC.
   Понастоящем 12 държави членки2 са членове на Комисията за упойващите вещества с
   право на глас. Съюзът има статут на наблюдател в Комисията за упойващите вещества.
   Като взема предвид забележките, изпратени от страните, и забележките и препоръките
   на Международния орган за контрол на упойващите вещества, чиято оценка е
   определяща, що се отнася до научните въпроси, и като взема също надлежно предвид
   всякакви други относими фактори, Комисията за упойващите вещества може да реши с
   мнозинство от две трети на своите членове да включи дадено вещество в списъците
   към Конвенцията.
   2.3.    Предвиденият акт на Комисията за упойващите вещества
   От 14 до 18 март 2022 г., на своята шестдесет и пета сесия, Комисията за упойващите
   вещества трябва да приеме решение за добавяне на три вещества в списъците към
   Конвенцията („предвидените актове“), а именно 4-AP, boc-4-AP и норфентанил.
   1
          Решение на Съвета от 22 октомври 1990 г. относно сключването от името на Европейската
          икономическа общност на Конвенцията на Организацията на обединените нации за борба срещу
          незаконния трафик на упойващи и психотропни вещества (OВ L 326, 24.11.1990 г., стр. 56).
   2
          Австрия, Белгия, Германия, Испания, Италия, Литва, Нидерландия, Полша, Словения, Унгария,
          Франция и Швеция.
BG                                                1                                                 BG
 ---pagebreak---    Съгласно Конвенцията решенията на Комисията за упойващите вещества стават
   обвързващи, освен ако в рамките на предвидения срок някоя от страните поиска от
   ECOSOC да преразгледа решението3. Решенията на ECOSOC по въпроса са
   окончателни. Предвидените актове ще станат обвързващи за страните в съответствие с
   член 12 от Конвенцията, в чиито съответни разпоредби се предвижда следното:
   „Всяко решение, взето от комисията в съответствие с този член, се съобщава от
   генералния секретар на всички държави и други организации, които са или могат да
   станат страни по тази конвенция, и на органа. То влиза в сила за всяка страна 180 дни
   от датата, на която то е било съобщено.
   Решенията, взети от комисията в съответствие с този член, се внасят в съвета за
   преразглеждане, ако в периода от 180 дни от датата на тяхното съобщаване някоя
   страна подаде молба за това. Молбата трябва да бъде адресирана до генералния
   секретар и придружена от всички съществени сведения в нейна подкрепа.
   Генералният секретар изпраща копие от молбата и съществените сведения на
   комисията, органа и всички страни с молба да представят своите забележки в срок 90
   дни. Всички получени забележки се изпращат на съвета за проучване.
   Съветът може да потвърди или отмени решението на комисията. Неговото решение се
   съобщава на всички държави и други организации, които са или могат да станат страни
   по конвенцията, на комисията и на органа.“
   3.      ПОЗИЦИЯТА, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА
   На 2 февруари 2022 г. Комисията беше уведомена, че Международният орган за
   контрол на упойващите вещества препоръчва в Списък I към Конвенцията да се
   добавят три вещества, а именно 4-AP, boc-4-AP и норфентанил.
   Според оценката на Международният орган за контрол на упойващите вещества
   веществата 4-AP, boc-4-AP и норфентанил често се използват при незаконното
   производство на фентанил и аналози на фентанила (т.е. синтетични опиоиди). Има
   данни, че обемът и обхватът на незаконното производство на тези упойващи и
   психотропни вещества представлява сериозен социален проблем и проблем за
   общественото здравеопазване, което налага посоченото вещество да бъде поставено
   под международен контрол. Освен това, веществата 4-AP, boc-4-AP и норфентанил
   нямат известна законна употреба, освен в малко количества за научни изследвания и
   разработки, както и за лабораторни анализи.
   Незаконното производство на фентанил и аналози на фентанила е проблем за Съюза.
   Тези незаконно произвеждани упойващи и психотропни вещества създават значителни
   проблеми за общественото здравеопазване и социални проблеми в Съюза.
   Във връзка с това държавите — членки на Съюза, следва да изразят позицията в
   Комисията за упойващите вещества в подкрепа на добавянето на веществата 4-AP, boc-
   4-AP и норфентанил в Списък I към Конвенцията.
   Промените в списъците към Конвенцията се отразяват пряко върху приложното поле на
   правото на ЕС в областта на контрола върху прекурсорите на наркотични вещества, тъй
   като добавените в списъците към Конвенцията вещества трябва да бъдат включени в
   3
          Член 12, параграф 7 от Конвенцията на ООН от 1988 г.
BG                                                2                                      BG
 ---pagebreak---    правния ред на Съюза4. За да се гарантира това, на Комисията са предоставени
   правомощия да приема делегирани актове.
   4.      ПРАВНО ОСНОВАНИЕ
   4.1.    Процесуалноправно основание
   4.1.1.  Принципи
   В член 218, параграф 9 от Договора за функционирането на Европейския съюз (ДФЕС)
   се предвижда приемането на решения за установяване на „позициите, които трябва да
   се заемат от името на Съюза в рамките на орган, създаден със споразумение, когато
   този орган има за задача да приема актове с правно действие, с изключение на
   актовете за допълнение или изменение на институционалната рамка на
   споразумението“.
   Член 218, параграф 9 от ДФЕС се прилага независимо от това дали Съюзът е член на
   органа или страна по споразумението5.
   Понятието „актове с правно действие“ включва актовете с правно действие по силата
   на нормите на международното право, които уреждат съответния орган. То включва и
   инструментите, които нямат задължителен характер съгласно международното право,
   но са „годни да окажат съществено въздействие върху съдържанието на приеманата
   от законодателя на Съюза нормативна уредба“6.
   4.1.2.  Приложение в конкретния случай
   Комисията за упойващите вещества е орган, създаден със споразумение, а именно
   Конвенцията на Организацията на обединените нации за борба срещу незаконния
   трафик на упойващи и психотропни вещества.
   Актовете, които Комисията за упойващите вещества има за задача да приеме,
   представляват актове с правно действие. Предвидените актове ще бъдат обвързващи
   съгласно международното право в съответствие с член 12 от Конвенцията на
   Организацията на обединените нации за борба срещу незаконния трафик на упойващи
   и психотропни вещества и могат да окажат съществено въздействие върху
   съдържанието на законодателството на ЕС, по-специално: Регламент (ЕО) № 111/2005
   на Съвета от 22 декември 2004 г. за определяне на правила за мониторинг на
   търговията между Съюза и трети страни в областта на прекурсорите и Регламент (ЕО)
   № 273/2004 на Европейския парламент и на Съвета от 11 февруари 2004 г. относно
   прекурсорите на наркотичните вещества. Това е така, защото промените в списъците
   към Конвенцията се отразяват пряко върху приложното поле на правото на ЕС в
   областта на контрола върху прекурсорите на наркотични вещества, тъй като добавените
   в списъците към Конвенцията вещества трябва да бъдат включени в правния ред на
   Съюза.
   4
          Регламент (ЕО) № 111/2005 на Съвета от 22 декември 2004 г. за определяне на правила за
          мониторинг на търговията между Съюза и трети страни в областта на прекурсорите (ОВ L 22,
          26.1.2005 г., стр. 1) и Регламент (ЕО) № 273/2004 на Европейския парламент и на Съвета от 11
          февруари 2004 г. относно прекурсорите на наркотичните вещества (ОВ L 47, 18.2.2004 г., стр. 1).
   5
          Решение на Съда на Европейския съюз от 7 октомври 2014 г., Германия/Съвет, C-399/12,
          ECLI:EU:C:2014:2258, т. 64.
   6
          Решение на Съда на ЕС от 7 октомври 2014 г. по дело Германия/Съвет, C-399/12,
          ECLI:EU:C:2014:2258, т. 61—64.
BG                                                   3                                                    BG
 ---pagebreak---    Предвиденият акт      не   допълва,   нито    изменя   институционалната    рамка   на
   споразумението.
   Поради това процесуалноправното основание за предложеното решение е член 218,
   параграф 9 от ДФЕС.
   4.2.    Материалноправно основание
   4.2.1.  Принципи
   Материалноправното основание за дадено решение съгласно член 218, параграф 9 от
   ДФЕС зависи преди всичко от целта и съдържанието на предвидения акт, във връзка с
   който се заема позиция от името на Съюза. Ако предвиденият акт преследва две цели
   или се състои от две части и ако едната от целите или частите може да се определи като
   основна, докато другата е само акцесорна, решението съгласно член 218, параграф 9 от
   ДФЕС трябва да се основава на едно-единствено материалноправно основание, а
   именно на изискваното от основната или преобладаващата цел или част.
   4.2.2.  Приложение в конкретния случай
   Основната цел и съдържанието на предвидения акт са свързани с общата търговска
   политика.
   Поради това материалноправното основание за предложеното решение е член 207 от
   Договора за функционирането на Европейския съюз.
   4.3.    Заключение
   Правното основание за предложеното решение следва да бъде член 207 от ДФЕС във
   връзка с член 218, параграф 9 от ДФЕС.
          Субсидиарност (при неизключителна компетентност)
   Не се прилага.
   •      Пропорционалност
   Предложението е пропорционално и не излиза извън рамките на необходимото за
   постигане на посочените цели, тъй като то се отнася до нови прекурсори на наркотични
   вещества, които предизвикват безпокойство на равнището на Съюза.
   •      Избор на инструмент
   В член 218, параграф 9 от ДФЕС е предвидено, че за да бъде определена позицията,
   която трябва да се заеме от името на Съюза в орган, създаден с международно
   споразумение, е необходимо решение на Съвета.
   5.      ПУБЛИКУВАНЕ НА ПРЕДВИДЕНИЯ АКТ
   Няма
BG                                             4                                          BG
 ---pagebreak---                                                          2022/0029 (NLE)
                                             Предложение за
                                        РЕШЕНИЕ НА СЪВЕТА
       относно позицията, която трябва да се заеме от името на Европейския съюз в
     рамките на шестдесет и петата сесия на Комисията за упойващите вещества, във
     връзка с добавянето на вещества в Списък I към Конвенцията на Организацията
         на обединените нации за борба срещу незаконния трафик на упойващи и
                                          психотропни вещества
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално
   член 207 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   (1)    Конвенцията на Организацията на обединените нации за борба срещу
          незаконния трафик на упойващи и психотропни вещества от 1988 г. (наричана
          по-долу „Конвенцията“) бе сключена от Съюза с Решение № 90/611/ЕИО на
          Съвета и влезе в сила на 11 ноември 1990 г.
   (2)    Съгласно член 12, параграфи 2—7 от Конвенцията в списъците към
          Конвенцията, в които са изброени прекурсори на наркотични вещества, е
          възможно да бъдат добавяни нови вещества.
   (3)    По време на своята шестдесет и пета сесия, която ще се състои от 14 до 18 март
          2022 г. във Виена, Комисията за упойващите вещества трябва да приеме
          решение относно добавянето на три нови вещества в Списък I към Kонвенцията.
   (4)    Целесъобразно е да се установи позицията, която трябва да се заеме от името на
          Съюза в рамките на Комисията за упойващите вещества, тъй като решението на
          тази Комисия ще бъде обвързващо за Съюза и може да окаже съществено
          въздействие върху съдържанието на правото на Съюза, по-специално върху
          Регламент (ЕО) № 111/2005 на Съвета от 22 декември 2004 г. за определяне на
          правила за мониторинг на търговията между Съюза и трети страни в областта на
          прекурсорите7 и Регламент (ЕО) № 273/2004 на Европейския парламент и на
          Съвета от 11 февруари 2004 г. относно прекурсорите на наркотичните вещества8.
   (5)    Според оценката на Международния орган за контрол на упойващите вещества
          три вещества, а именно 4-AP, boc-4-AP и норфентанил, често се използват в
          незаконното производство на фентанил и са особено подходящи за незаконното
          производство на фентанил и редица аналози на фентанила, които са много силни
          синтетични опиоиди. Има данни, че обемът и обхватът на незаконното
          производство на фентанил и аналози на фентанила представлява сериозен
   7
          (ОВ L 22, 26.1.2005 г., стр. 1)
   8
          (ОВ L 47, 18.2.2004 г., стр. 1)
BG                                                 5                                     BG
 ---pagebreak---            социален проблем и проблем за общественото здравеопазване, което налага тези
           вещества да бъдат поставени под международен контрол.
   (6)     По тази причина на 2 февруари 2022 г. Международният орган за контрол на
           упойващите вещества препоръча на Комисията за упойващите вещества да
           добави 4-AP, boc-4-AP и норфентанил в Списък I към Конвенцията.
   (7)     Незаконно произведените фентанил и аналози на фентанила причиняват
           значителни социални проблеми и проблеми на общественото здравеопазване в
           някои държави членки.
   (8)     Решението относно добавянето на вещества в Списък I към Конвенцията е от
           изключителната компетентност на Съюза. Съюзът има статут на наблюдател в
           Комисията за упойващите вещества, в която понастоящем 12 от държавите —
           членки на Съюза, са членове с право на глас.
   (9)     Позицията на Съюза трябва да бъде изразена от държавите — членки на Съюза,
           които са членове на Комисията за упойващите вещества, действащи съвместно в
           интерес на Съюза.
   (10)    Позицията на държавите — членки на Съюза, в Комисията за упойващите
           вещества следва да бъде „за“ добавянето на 4-AP, boc-4-AP и норфентанил в
           Списък I към Конвенцията,
   ПРИЕ НАСТОЯЩОТО РЕШЕНИЕ:
                                            Член 1
   Позицията, която да бъде заета от името на Съюза от държавите членки по време на
   шестдесет и петата сесия на Комисията за упойващите вещества от 14 до 18 март 2022
   г., е следната:
   4-AP, boc-4-AP и норфентанил трябва да бъдат включени в Списък I към Конвенцията.
                                            Член 2
   Позицията, посочена в член 1, се изразява от държавите — членки на Съюза, които
   членуват в Комисията за упойващите вещества, като те действат съвместно в интерес
   на Съюза.
                                            Член 3
   Адресати на настоящото решение са държавите членки.
   Съставено в Брюксел на […] година.
                                            За Съвета
                                            Председател
BG                                            6                                         BG


               ЕВРОПЕЙСКА КОМИСИЯ
            Брюксел, 9.2.2022
            COM(2022) 38 final
            2022/0025(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международния център за разрешаване на инвестиционни спорове (ICSID)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Европейския съюз в рамките на Административния съвет на Международния център за разрешаване на инвестиционни спорове (ICSID) във връзка с предвиденото приемане на изменените правила на ICSID
                  1
               . Приемането ще доведе до правни последици за договорната практика на Европейския съюз в областта на уреждането на инвестиционни спорове.

               2.Контекст на предложението

               2.1.Конкретният интерес на Европейския съюз в ICSID

               В момента 155 държави са договарящи държави по Конвенцията за ICSID, сред които 26 са държави — членки на Съюза. Самият Европейски съюз не е член на ICSID. Въпреки това Европейският съюз е включил арбитражните правила на ICSID и арбитражните правила по допълнителния механизъм във всички свои търговски и инвестиционни споразумения, които включват правила за защита на инвестициите
                  2
               . Съгласно тези споразумения правилата на ICSID могат да се прилагат при инвестиционни спорове, инициирани от инвеститори от ЕС срещу трети държави, от инвеститори извън ЕС срещу държави — членки на ЕС, или, след предложените изменения, при спорове, заведени срещу Съюза съгласно арбитражните правила по допълнителния механизъм на ICSID. Следователно Съюзът има конкретен интерес от реформата на правилата на ICSID.

               2.2.ICSID

               ICSID е институция, която е част от Групата на Световната банка. Той представлява независима и деполитизирана институция за уреждане на спорове. Целите на ICSID са:

               а)осигуряване на механизъм за уреждане на спорове чрез помирение, арбитраж или установяване на факти при спорове между инвеститор и държава;

               б)администриране на тези спорове; и

               в)насърчаване на международните инвестиции чрез осигуряване на доверие в процеса на разрешаване на спорове.

               Механизмът за уреждане на спорове на ICSID може да бъде използван за разрешаване на спорове между инвеститор и държава и на спорове между държави в контекста на инвестиционни договори и търговски споразумения, на националното инвестиционно законодателство и по силата на инвестиционни договори, сключени между държави и чуждестранни инвеститори. ICSID функционира също и като административен регистър.

               2.3.Предвидените актове на ICSID

               През 2018 г. секретариатът на ICSID започна процес на консултации относно реформата на правилата на Центъра В периода 2018—2021 г. между секретариата и държавите — членки на ICSID, се проведоха интензивни дискусии въз основа на пет последователни проекта на преразгледани правила. Европейският съюз, представляван от Европейската комисия, участва активно в процеса на консултации, координира позициите на държавите — членки на ЕС, и многократно представя писмени коментари по проектите на текстове от името на ЕС и на неговите държави членки. В резултат на този процес посочените по-долу изменения и нови текстове, които ще имат правни последици за договорната практика на Европейския съюз, ще бъдат поставени на гласуване от Административния съвет чрез писмена процедура, която трябва да приключи на 21 март 2022 г.

               2.3.1.
                     Изменения в производствата по Конвенцията за ICSID

               Измененията включват изменения на административния и финансов правилник на ICSID, на правилата на ICSID за образуване на помирително и арбитражно производство, на арбитражните правила на ICSID и на помирителните правила на ICSID.

               Сред основните съществени промени са: ново изискване в искането за арбитраж или помирение да се включва описание на собствеността и контрола върху инвестицията, задължение за разкриване на финансиране от трети страни, по-строги правила относно отнемането на права на арбитри, разходите за производствата, своевременното отхвърляне на неоснователни искове, разделянето на производства, както и преразгледаните срокове. Нова разпоредба е насочена изрично към исканията за обезпечаване на разходите. Прозрачността на производствата е подобрена, доколкото е възможно, без да се изисква изменение на Конвенцията за ICSID. Предлага се и нов набор от правила за ускорено арбитражно производство.

               2.3.2. Изменения в производствата по допълнителния механизъм

               Измененията включват промени в правилата на допълнителния механизъм на ICSID, в административния и финансов правилник за допълнителния механизъм на ICSID, в арбитражните правила по допълнителния механизъм на ICSID и в помирителните правила по допълнителния механизъм на ICSID.

               Възможният обхват на прилагане на правилата на допълнителния механизъм се разширява до инвестиционни спорове, в които нито държавата на ответника, нито държавата на ищеца са договарящи страни по Конвенцията за ICSID, както и спорове, включващи регионални организации за икономическа интеграция. Освен това повечето промени в арбитражните и помирителните правила на ICSID са отразени и в преразгледаните правила на допълнителния механизъм на ICSID, с малко по-взискателни разпоредби относно прозрачността.

               2.3.3. Изменения в производствата по установяване на факти на ICSID

               Промените се отнасят до правилата на ICSID за установяване на факти, както и до административния и финансов правилник на ICSID за установяването на факти. Предлага се набор от актуализирани самостоятелни правила за установяване на факти, чрез които страните по спора могат съвместно да поискат комисия за установяване на фактите да проведе конкретно производство за установяване на факти.

               2.3.4. Предложение за нови правила за медиация на ICSID

               В отговор на исканията от страна на държавите и инвеститорите да се предоставят по-големи възможности за медиация, са предложени нов набор от правила за медиация на ICSID и съответен административен и финансов правилник. Правилата за медиация имат широк обхват на приложение и могат, след съгласие, да се прилагат по отношение на всяко производство по медиация, свързано с инвестиция, която включва държава или регионална организация за икономическа интеграция.

               3.Позиция, която трябва да се заеме от името на Съюза

               Чрез измененията, които ще бъдат представени на Административния съвет на ICSID за гласуване, ще се отстранят някои от установените недостатъци на настоящата система за уреждане на спорове между инвеститор и държава. Трябва да се отбележи, че успоредно с процеса на реформа на ICSID, Европейският съюз и неговите държави членки се стремят към създаването на постоянен многостранен инвестиционен съд, който да замени настоящата система на инвестиционен арбитраж с постоянен механизъм. Работата по създаването на многостранен инвестиционен съд понастоящем се извършва в рамките на Комисията на ООН по международно търговско право (УНСИТРАЛ) и се очаква да приключи през 2026 г. Разбирането на Европейския съюз е, че само чрез постоянен инвестиционен съд може да се намери достатъчно задълбочено и всеобхватно решение на всички проблеми, произтичащи от настоящата система на ad hoc инвестиционен арбитраж. До създаването на многостранен съд обаче ще продължи да се прилага настоящата система за инвестиционен арбитраж и всяко подобрение на нейните правила следва да бъде приветствано. Поради тези причини Съветът следва да подкрепи предложените изменения на правилата на ICSID.

               4.Правно основание

               4.1.Процесуалноправно основание

               4.1.1.Принципи

               Член 218, параграф 9 от Договора за функционирането на Европейския съюз (ДФЕС) предвижда следното: „Съветът, по предложение на Комисията или на върховния представител на Съюза по въпросите на външните работи и политиката на сигурност, приема решение за спиране на прилагането на дадено споразумение и установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Първо, съгласно член 218, параграф 9 от ДФЕС се изисква орган, създаден с международно споразумение, който има правомощието да установява правила или да приема решения в контекста на това споразумение. Формулировката „в рамките на орган, създаден със споразумение“ показва, че „разпоредба[та] касае позициите, които трябва да се заемат от името на Съюза при участието му — чрез институциите му или евентуално чрез посредничеството на неговите държави членки, действащи солидарно в негов интерес — в приемането на такива актове в рамките на съответния международен орган
                  3
               “.

               Член 218, параграф 9 от ДФЕС се прилага независимо от това дали Европейският съюз е член на органа или страна по споразумението
                  4
               . Съдът на Европейския съюз е постановил, че „[к]огато съответната област е област от компетентността на Съюза […] неучастието на Съюза в разглежданото международно споразумение не е пречка той да упражнява тази компетентност, като чрез своите институции установява позицията, която трябва да се заеме от негово име в рамките на създадения със споразумението орган, по-специално от държавите членки — страни по споразумението, които действат солидарно в негов интерес
                  5
               “.

               4.1.2.Приложение в конкретния случай

               Предвидените актове за изменение на правилата на ICSID отговарят на тези принципи.

               Първо, Административният съвет на ICSID — органът, който гласува измененията, е орган, създаден със споразумение в съответствие с член 218, параграф 9 от ДФЕС. В настоящия член 7 от Конвенцията за ICSID и правило 7 от административния и финансов правилник на ICISD се посочват правомощията на Административния съвет, които, наред с другото, включват и изменение на правилата на ICSID. Административният съвет има правомощията да установява правила или да приема решения в контекста на разпоредбите на ICSID. Административният съвет не действа независимо от страните, а чрез договарящите държави (вж. член 4, параграф 1 от Конвенцията за ICSID).

               Второ, предвидените актове са „актове с правно действие“ в съответствие с член 218, параграф 9 от ДФЕС. Механизмът за уреждане на спорове на ICSID е приложим по отношение на международните споразумения за защита на инвестициите, сключвани от Европейския съюз и неговите държави членки
                  6
               . По-конкретно, след приемането на измененията, правилата на допълнителния механизъм на ICSID ще станат потенциално приложими при спорове, инициирани срещу Европейския съюз, в които мерките, приети от Съюза, са предмет на спора и в които Съюзът ще бъде ответник. По този начин измененията на правилата на ICSID имат правни последици за функционирането и прилагането на международни споразумения, сключени от Съюза, и за провеждането на съдебни производства, по които Съюзът би бил страна.

               В обобщение, Комисията изисква от Съвета да приеме позицията на Съюза по отношение на предвидените актове, така че държавите членки, които са договарящи страни по Конвенцията за ICSID, действайки съвместно в интерес на Съюза, да могат да изразят позицията на Съюза в рамките на Административния съвет на ICSID. Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Европейския съюз. „Съгласно установената съдебна практика на Съда изборът на правното основание на общностен акт трябва да се основава на обективни фактори, които да могат да бъдат предмет на съдебен контрол, сред които са по-специално целта и съдържанието на акта
                  7
               “.

               4.2.2.Приложение в конкретния случай

               Основната цел на предвидените актове е свързана с актуализиране и изменение на съществуващите правила на ICSID, т.е. реформа на правилата за уреждане на инвестиционни спорове, използвани от Европейския съюз и неговите държави членки в няколко споразумения на ЕС.

               Съгласно член 207 от ДФЕС преките чуждестранни инвестиции са част от общата търговска политика на Европейския съюз. Международните споразумения на ЕС и на държавите — членки на ЕС, които се позовават на правилата на ICSID, осигуряват защита на преките чуждестранни инвестиции и са приети (или са разрешени, когато става въпрос за инвестиционни споразумения на държавите — членки на ЕС
                  8
               ) на основание член 207 от ДФЕС. Според Съда на Европейския съюз преките чуждестранни инвестиции попадат в изключителната компетентност на Съюза, докато чуждестранните непреки инвестиции и уреждането на инвестиционни спорове попадат в компетентността, която се споделя между Съюза и неговите държави членки
                  9
               .

               Поради това материалноправното основание за предложеното решение следва да бъде член 207, параграф 4, първа алинея от ДФЕС.

               4.3.Заключение

               В заключение правното основание на предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               5.Публикуване на предвидения акт

               С оглед на обществения интерес от реформата на уреждането на спорове между инвеститори и държави и в съответствие с ангажимента на Съюза за прозрачност е целесъобразно решението на Съвета да се публикува след приключване на процедурата по гласуване в рамките на Административния съвет на ICSID на 21 март 2022 г.

               2022/0025 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международния център за разрешаване на инвестиционни спорове (ICSID)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Административният съвет на ICSID ще гласува изменения на правилата на ICSID, които ще са с правно действие за целите на член 218, параграф 9 от ДФЕС, чрез писмена процедура, която трябва да приключи на 21 март 2022 г.

               (2)Европейският съюз не е член на ICSID. Чрез препращане към правилата на ICSID обаче Съюзът непрекъснато включва тези правила в своите търговски и инвестиционни споразумения, които предвиждат защита на инвестициите и уреждане на инвестиционни спорове.

               (3)В своето становище 2/15 от 16 май 2017 г.
                  10
                Съдът пояснява, че преките чуждестранни инвестиции попадат в изключителната компетентност на Съюза, докато компетентността по отношение на непреките чуждестранни инвестиции и инвестиционните спорове се споделя между Съюза и неговите държави членки.

               (4)Чрез реформата на правилата на ICSID правилата на допълнителния механизъм на ICSID ще станат потенциално приложими по отношение на спорове, инициирани срещу регионални организации за икономическа интеграция като Европейския съюз. Съюзът също така използва правилата на ICSID в своите договори и те могат да бъдат използвани от инвеститори от Съюза по дела, заведени срещу трети държави, от инвеститори извън Съюза срещу държави — членки на Съюза, или срещу самия Съюз, когато са изпълнени съответните изисквания на Конвенцията за ICSID
                  11
               . По този начин измененията на правилата на ICSID ще имат правни последици за функционирането и прилагането на международните споразумения, сключени от Съюза, и върху провеждането на съдебни производства, по които Съюзът може да бъде страна. Следователно Съюзът има конкретен интерес от реформата на правилата на ICSID.

               (5)Двадесет и шест държави — членки на Съюза, членуват в ICSID. Тези държави членки имат възможността да участват в Административния съвет и да гласуват по изменените правила в контекста на писмената процедура.

               (6)Поради това Съветът следва да приеме позицията на Съюза по отношение на предвидените изменения на правилата на ICSID, така че да позволи на държавите членки, които са договарящи страни по Конвенцията за ICSID, действайки съвместно в интерес на Съюза, да изразят позицията на Съюза в рамките на Административния съвет на ICSID.

               (7)В контекста на производствата по Конвенцията за ICSID с измененията се актуализират и развиват административният и финансов правилник на ICSID, правилата на ICSID за образуване на помирително и арбитражно производство, арбитражните правила на ICSID и помирителните правила на ICSID. Измененията, наред с другото, ще доведат до повишена прозрачност на производствата, ще изяснят разпоредбите за своевременно отхвърляне на неоснователни искове и обезпечаване на разноските и ще въведат задължения за разкриване на информация за финансиране от трети страни.

               (8)В контекста на производствата по допълнителния механизъм на ICSID с предложените изменения се актуализират и развиват административният и финансов правилник за допълнителния механизъм на ICSID, арбитражните правила по допълнителния механизъм на ICSID и помирителните правила по допълнителния механизъм на ICSID. Повечето от измененията на производствата по Конвенцията за ICSID също ще бъдат отразени в правилата на допълнителния механизъм на ICSID. Освен това обхватът на производствата по допълнителния механизъм ще бъде разширен, за да включва, наред с другото, и спорове, в които участват регионални организации за икономическа интеграция.

               (9)В контекста на производствата на ICSID за установяване на факти с предложените изменения се актуализират и разработват самостоятелни правила на ICSID за установяване на факти и административен и финансов правилник на ICSID за установяването на факти.

               (10)В контекста на медиацията на ICSID с предложението за реформа се установяват нов набор от правила за медиация на ICSID и административен и финансов правилник на ICSID за медиацията .

               (11)Комисията, заедно с правителствата на държавите членки, които са договарящи страни по Конвенцията за ICSID, е поела водеща роля в договарянето на актуализираните правила въз основа на съгласувани позиции на Съюза. Измененията са в отговор на изразените понастоящем опасения във връзка със съществуващата система за уреждане на спорове между инвеститор и държава, като с тях значително се усъвършенстват правилата и правилниците на ICSID.

               (12)Позицията, която следва да се приеме от името на Съюза в съответствие с настоящото решение, не засяга основната цел на Съюза и неговите държави членки да работят за създаването на постоянен многостранен инвестиционен съд, който да замени настоящата система за инвестиционен арбитраж с постоянен механизъм,

               ПРИЕ НАСТОЯЩОТО РЕШЕНИЕ:

               Член 1

               Действайки съвместно в интерес на Съюза, държавите членки, които са договарящи страни по Конвенцията за ICSID, изразяват своето съгласие за приемане на измененията в правилата на ICSID по време на писмените процедури за гласуване, инициирани от председателя на Административния съвет на ICSID на 20 януари 2022 г.

               Член 2

               Настоящото решение се публикува в Официален вестник на Европейския съюз след приключване на процедурата за гласуване в рамките на Административния съвет на ICSID.

               Член 3

               Адресати на настоящото решение са държавите членки, които са договарящи страни по Конвенцията за ICSID.

               Съставено в Брюксел на […] година.

                     За Съвета

                     Председател

                     (1)

                        Т.е. административния и финансов правилник на ICSID, правилата за образуване на помирително и арбитражно производство, арбитражните правила, помирителните правила, правилата на допълнителния механизъм, административния и финансов правилник за допълнителния механизъм, арбитражните правила по допълнителния механизъм, помирителните правила по допълнителния механизъм, правилата за установяване на факти, административния и финансов правилник за установяването на факти, правилата за медиация, административния и финансов правилник за медиацията.

                     (2)

                        Вж. член 8.23, параграф 2 от Всеобхватното икономическо и търговско споразумение между ЕС и Канада (ВИТС), член 3.33, параграф 2 от Споразумението за защита на инвестициите между ЕС и Виетнам и член 3.6, параграф 1 от Споразумението за защита на инвестициите между ЕС и Сингапур. Съгласно член 26 от Договора за енергийната харта, по който Съюзът е страна, също се допуска прилагането на правилата на ICSID.

                     (3)

                        Решение на Съда от 6 октомври 2015 г., Съвет/Комисия, C-73/14, ECLI:EU:C:2015:663, т. 63.

                     (4)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 52.

                     (6)

                        Вж. член 8.23, параграф 2 от Всеобхватното икономическо и търговско споразумение между ЕС и Канада (CETA), член 3.33, параграф 2 от Споразумението за защита на инвестициите между ЕС и Виетнам и член 3.6, параграф 1 от Споразумението за защита на инвестициите между ЕС и Сингапур. Съгласно член 26 от Договора за енергийната харта, по който Съюзът е страна, също се допуска прилагането на правилата на ICSID.

                     (7)

                        Решение на Съда от 12 декември 2002 г., Комисия/Съвет, C-281/01, ECLI:EU:C:2002:761, т. 33.

                     (8)

                        Вж. Регламент (ЕС) № 1219/2012 на Европейския парламент и на Съвета от 12 декември 2012 г. за установяване на преходни разпоредби за двустранните инвестиционни споразумения между държавите членки и трети държави.

                     (9)

                        Становище 2/15 на Съда от 16 май 2017 г., ECLI:EU:C:2017:376, т. 293.

                     (10)

                        Становище 2/15 на Съда от 16 май 2017 г., ECLI:EU:C:2017:376.

                     (11)

                        Понастоящем това не е възможно по отношение на Съюза, тъй като регионалните организации за икономическа интеграция не могат да бъдат членове на ICSID, при липса на изменение на Конвенцията за ICSID.